OnePlus smider Hasselblad på porten – og lover bedre billeder

OnePlus og Hasselblad har været tæt forbundne de seneste fem år – men nu er det slut. Smartphone-mærket har besluttet at droppe samarbejdet med det svenske kamerahus og i stedet satse fuldt ud på deres egen teknologi.

For brugerne betyder det et farvel til det ikoniske Hasselblad-logo på bagsiden af mobilen, men ikke nødvendigvis et farvel til de billedforbedringer, der har præget OnePlus-kameraerne de seneste år. Tværtimod lover kineserne, at arven lever videre i det, de kalder OnePlus DetailMax Engine – en ny kameramotor, der skal løfte detaljeskarphed og farvegengivelse til et nyt niveau.

Ifølge Pete Lau har samarbejdet med Hasselblad været en slags masterclass i farver og billedæstetik, men nu føler selskabet sig klar til at stå på egne ben. Det skriver Lau i et blogindlæg. Filosofien er enkel: Brugerne vil have billeder, der ser virkelige ud – uden kunstig skønhedsfiltrering eller urealistiske “månebilleder”.

OnePlus præsentation af deres nye billedmotor.

Med DetailMax Engine lover OnePlus, at du kan zoome ind på dine fotos uden at møde grumsede pixels eller software-fusk. Målet er billeder, der føles mere ægte end nogensinde.

Hvad betyder det for dig?

OnePlus har i flere år kæmpet for at være på højde med giganterne som Apple, Samsung og Google, hvor kameraet ofte er den afgørende slagmark. Hasselblad-navnet har givet OnePlus troværdighed – men om brugerne køber ind på en helt hjemmelavet løsning, må vise sig.

Spørgsmålet er altså: Er OnePlus klar til at stå på egne ben – eller var Hasselblad-samarbejdet netop det, der gav kameraet kant?

Det får vi svaret på i næste generation af OnePlus’ topmobiler. Her bliver DetailMax Engine præsenteret for første gang. Indtil da må fans nøjes med at spekulere: Bliver billederne stadig lige så lækre uden Hasselblad-navnet bag?

OnePlus smider Hasselblad på porten – og lover bedre billeder